প্রশ্ন (৩২/১১২) : তাবেঈ ইয়ালা ইবনে শাদ্দাদ তার পিতা হতে বর্ণনা করেন, একদা আমরা আল্লাহর রাসূল (ছাঃ)-এর নিকট ছিলাম। এমন সময় তিনি বললেন, তোমরা হাত উঠিয়ে লা ইলা-হা ইল্লাল্লা-হু বল। তখন আমরা সবাই হাত উঠালাম। একটু পরে রাসূলুল্লাহ (ছাঃ) হাত নামালেন। এ হাদীছটি কি ছহীহ? (মাওলানা আলীমুদ্দীন, কিতাবুদ দুআ, পৃঃ ৭২)। এর ভিত্তিতে কি বিভিন্ন স্থানে দলবদ্ধ ভাবে হাত তুলে দোআ করা যাবে?  -আমীনুল হক  সিরাজগঞ্জ।  উত্তর : বর্ণনাটি যঈফ। মুসনাদে আহমাদ ও ত্বাবারাণী সহ বিভিন্ন গ্রন্থে বর্ণিত হয়েছে। এর সনদে রাশেদ ইবনু দাঊদ নামক একজন রাবী আছেন, যিনি দুর্বল। এজন্য মুহাদ্দিছগণ এই বর্ণনাকে যঈফ বলেছেন (তাহক্বীক্ব মুসনাদে আহমাদ হা/১৭১৬২; আলবানী, যঈফ তারগীব ওয়াত তারহীব হা/৯২৪)। উল্লেখ্য, ফরয ছালাতের পরে মুনাজাতের নামে প্রচলিত বিদআতী প্রথাকে বৈধ করার জন্য বহুমুখী বর্ণনা মানুষের সামনে পেশ করা হচ্ছে। অথচ শরীআতে উক্ত প্রথার কোন ভিত্তি নেই।